
Ministru kabineta rīkojums Nr. 860
Rīgā 2024. gada 23. oktobrī (prot. Nr. 45 25. §)
Par valsts meža zemes nodošanu Saldus novada pašvaldības īpašumā
· 1. Pamatojoties uz Meža likuma 44. panta ceturtās daļas 2. punkta "a" apakšpunktu un Publiskas personas mantas atsavināšanas likuma 42. panta pirmo daļu un 43. pantu, atļaut Zemkopības ministrijai nodot bez atlīdzības Saldus novada pašvaldības īpašumā valsts nekustamo īpašumu "Vikstrautes ceļš" (nekustamā īpašuma kadastra Nr. 8480 003 0416) – valsts meža zemi – zemes vienību (zemes vienības kadastra apzīmējums 8480 003 0398) 0,84 ha platībā – Remtes pagastā, Saldus novadā (turpmāk – nekustamais īpašums), lai saskaņā ar Pašvaldību likuma 4. panta pirmās daļas 3. punktu to izmantotu pašvaldības autonomās funkcijas īstenošanai – pašvaldības īpašumā esošo ceļu būvniecībai, uzturēšanai un pārvaldībai (lai izbūvētu ceļu vai atsavinātu tādu valsts meža zemi, uz kuras atrodas ceļš).
· 2. Saldus novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minētās funkcijas īstenošanai.
· 3. Saldus novada pašvaldībai, nostiprinot zemesgrāmatā īpašuma tiesības uz nekustamo īpašumu:
· 3.1. norādīt, ka īpašuma tiesības nostiprinātas uz laiku, kamēr Saldus novada pašvaldība nodrošina šā rīkojuma 1. punktā minētās funkcijas īstenošanu;
· 3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.
· 4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts valsts aizdevuma nodrošināšanai, lai saņemtu Eiropas Savienības fondu atbalstu.

